Savaneta Camp

Savaneta Camp, oficialmente  Marinierskazerne Savaneta (MSKSAV), ta un campamento militar den bario di Savaneta na costa zuidwest di Aruba. E ta sirbi como base pa e cuerpo di infanteria di Marina Real y ta cay bou di mando di e Comandante Naval den Caribe (CZMCARIB). E ultimo aki y su personal ta basa na Corsou. Na e campamento ta traha mas o menos 300 hende, cu ta inclui mariniernan manda for di Hulanda y miembronan di milicia Arubano, Arumil. E tarea mas importante di e personal di defensa ta pa proteha e isla y su awa teritorial.

E campamento ta acomoda diferente edificio incluso un kapel y facilidadnan di sosten manera servicionan administrativo, logistico y medico pa e cuerpo di 32° infanteria/kompania cu ta consisti di tres peloton cu sosten. Un peloton di e milicia Arubano ta encarga cu tareanan di vigilancia y siguridad.

Denter di e campamento tambe tin staciona un punto di sosten di (marechaussee) y Wardacosta Caribe Hulandes.

 Historia 
E prome contactonan di forza naval Hulandes cu region di Caribe ta data for di 1667. Den e siglonan cu a sigui, mariniernan tabata presente solamente de bes en cuando den e area. Esey a cambia ora e rebelde Venezolano Rafael Simón Urbina y su banda di guerero a invadi Waterfort na Corsou na 1929. Seguridad a resulta di ta deficiente. E gobernador a wordo tuma rehen y e atracantenan a hui riba un barco secuestra cu arma y municion captura. Mesora gobierno Hulandes a manda e bapor di guera Hr. Ms. Kortenaer, cu un unidad di cuerpo di marina abordo, a bai na e area pa garantisa seguridad eynan. Desde e tempo ey, e mariniernan nunca a bandona e region di Caribe. Mariniernan tambe tabata staciona na Aruba e tempo ey. Inicialmente nan tabata staciona na e antiguo residencia di gezaghebber na Oranjestad. Na fin di añanan 1930, mariniernan a muda pa e baraknan na Savaneta. Esakinan tabata di huur for di refineria Lago. Cu tempo e localidad aki a expande bira e campamento actual.thumb|left|Soldatnan Mericano na refineria Lago.

Durante Guera Mundial II, casi tur mariniernan den Caribe a wordo traslada pa sirbi den combate otro caminda na mundo. Sinembargo e refineria na Aruba tabata un di esnan mas grandi y mas moderno na mundo e tempo ey y tabata capas di produci combustibel pa aviacion di calidad halto. Esaki tabata importante pa e Aliadonan. Pesey despues di e salida di e mariniernan Hulandes sucesivamente a despacha unidadnan Britanico y Mericano pa proteha Aruba y specialmente e refineria. Tur e unidadnan aki a uza Savaneta Camp. Ora e trupanan Britanico a bay bek, e soldanan Americano a tuma e campamento over y a modernis'e. Nan a wordo asisti pa e milicia Arubano y algun marinier cu a keda.

Den e añanan inmediatamente despues di Guera Mundial II, e mariniernan tabata principalmente ocupa den loke e tempo ey tabata Nederlands Oost-Indië. Pesey e forsa terestre di e Forsanan Arma Hulandes tabata encarga cu defensa di Aruba te cu aña 1950. Despues di esey el a bira responsabilidad di Marina Real atrobe. Mirando e ambiente maritimo fuerte, esaki tabata un escogencia logico. Dia 13 di januari 1951, e campamento a haya e nomber oficial cu te awe ainda ta existi: Marinierskazerne Savaneta. E comandante di e tempu ey tabata Joost Dourlein, kende tabata recipiente di e condecoracion militar mas halto di Hulanda, e Orden Militar di Willem, pa su balentia durante e accionnan policial na Nederlands Oost-Indië, awendia Indonesia.

Awendia, Savaneta Camp a bira un concepto indispensabel na Aruba. Hopi hoben Arubiano a cumpli servicio militar eynan. Nan a sirbi Reino Hulandes eynan hunto cu nan coleganan for di Hulanda. Mescos e generacion actual di milicia Arubano ta haciendo awe. Parcialmente pa motibo di esaki, tin un laso bon y fuerte entre e poblacion Arubano y e campamento. Esaki ta bisto tur aña durante e Open Dag, cu semper ta wordo teni 1 di mei, atrayendo mas cu 15.000 bishitante pa tira un bista riba nan campamento. Otro evento cu ta organisa anualmente ta e Ronde van Aruba, na cual militar y civilnan ta participa.

 Emblema 

Na 1970 Instituto pa Historia Maritimo a diseñá emblemanan pa e campamento y basenan naval den Antias Hulandes di e tempu ey. A skohe atributonan tipicamente Antiano. Conforme decreto 801137/793702 di 24 di december 1970, e descripcion formal di e emblema di Savaneta Camp ta lo siguiente: den color plata riba un tera ondula cora tin un aloë cu shete blachi di color berde y cora y un flor di oro riba un stengel. A pone den letternan riba e cinta di plata e lema di emblema “Ken mijn kracht" (Conoce mi forsa). E aloe vera ta un mata cu ta comun na Aruba, unda cu e ta prospera den e condicionnan geografico y climatologico local y tabata y ta ainda importante pa economia di e isla. A base di e descripcion aki, por traha paralelo entre e aloe y e campamento y su personal.

Category:Aruba